חולות ניצנים

טקסט=
חוף ניצניםחוֹלוֹת נִצָּנִים (או חולות אשדוד) הוא אזור המשתרע על פני 30 אלף דונמים דרומית לאשדוד וצפונית לאשקלון, על חוף הים התיכון. למעט היישוב ניצן השטח כמעט ולא מיושב. חלק מאזור החולות הוכרז כשמורת טבע על מנת להגן על הדיונות המעטות שקיימות בארץ ישראל, ולאחר שנעשה שימוש לא יעיל בחולות למען תעשיית הבנייה בארץ. החולות בניצנים מאופיינים בקרקע הכורכר הטיפוסית למישור החוף הדרומי.

בשמורה יש מגוון צמחים ובעלי חיים הכוללים צבי מצוי ארצישראלי (מעל 100 פרטים), צב יבשה מצוי, תן זהוב, חזיר בר, שועל מצוי, ארנבות, נמיות וחוגלות.

במרחק של כקילומטר מחוף הים משתרעת שורה של בריכות מי תהום. הבריכות נוצרו כתוצאה מחפירתן של מחצבות כורכר בין שנות ה-60 לשנות ה-90, ואורכן הכולל כקילומטר אחד מצפון לדרום. החפירה בין צוקי הכורכר בגובה של כ-20 מטרים אפשרה למי התהום להציף את המחצבות, וכך נוצרו בריכות מלאכותיות שסביבן גדלים צמחים הידרופיליים.

מלבד שמורת הטבע והיישוב הדתי-לאומי ניצן שוכנים במתחם גם בסיס טירונות (בט"ר ניצנים), חוף רחצה בתשלום וכן פארק המשמש להופעות רוק.

== היסטוריה של האזור ==
באזור ניצנים התרחשו קרבות מרכזיים במלחמת העצמאות, שבמהלכם כבש הצבא המצרי את האזור, ובפרט את קיבוץ ניצנים, ולאחר מכן גורש בידי צה"ל.

בשנת 1962 זוהה אזור ניצנים ביחד עם שלושה אתרים אחרים לחוף הים התיכון, כמתאים להקמת כור גרעיני משולב לאספקת חשמל והתפלת מי ים. בשנת 1974 התקדמו הדיונים להקמת כור גרעיני בישראל וניצנים נחשב לאתר המוביל. במקום בוצעו בדיקות גאולוגיות מחשש שבקע בים או תנודות קרקע בקרבת חולות ניצנים יסכנו את הכור. באוגוסט 1980 הוחלט סופית שלא להקים בחולות ניצנים כור גרעיני, בגלל הקרבה למרכזי אוכלוסייה. בשנת 1976 צולם הסרט "גבעת חלפון אינה עונה" בחולות ניצנים.

בעקבות תוכנית ההתנתקות הועלתה הצעה להעתיק את כל יישובי גוש קטיף לאזור ניצנים, וליישבם בארבעה יישובים באזור. תוכנית זו זכתה להתנגדות רבה מצד ארגוני איכות הסביבה, אך לתמיכתו של ראש הממשלה אריאל שרון, שהכריז שיש להקל על המתיישבים המפונים ככל האפשר. תוכנית התיישבות במתחם ניצנים גררה ספקות רבים לגבי עתיד הדיונות הייחודיות בישראל. מתחם ארבעת היישובים על פי התוכנית היה אמור לקום על כ-500 דונם בלבד, אך רבים מהמפונים רצו לייעד עוד כ-4,500 דונם גם לחקלאות, דבר שהיה גורם להרס הדיונות ולהרס שמורת הטבע. כתוצאה ממאבק סביבתי, נבנה בסופו של דבר יישוב אחד בלבד - באר גנים, ובנוסף הורחב היישוב ניצן, שניהם על חשבון שטחים חקלאיים.

== שמורת הטבע ==
שמורת טבע חולות ניצנים היא שמורת טבע באזור החולות המתפרשת על פני שטח של 7,700 דונם, והיא הוכרזה כשמורת טבע ב-2 ביוני 2005.

== גלריה ==
<gallery>
קובץ:NizanimDune.jpg|נוף בחולות ניצנים
קובץ:Nitzanim nature reserve, September 2017, Ariel Medina -1.jpg|נוף בחולות ניצנים
קובץ:Nicanim 041.jpg|הכניסה לשמורת הטבע סמוך לחניון חורשת האקליפטוס
קובץ:Nicanim 056.jpg|מראה בבריכות מי התהום בניצנים
קובץ:Nicanim 040.jpg|שלט ובו מפת השמורה
קובץ:Hof Nitzanim Aerial View.jpg|מבט אווירי על חוף ניצנים
</gallery>

== ראו גם ==
* חולות חלוצה

== קישורים חיצוניים ==

* [https://web.archive.org/web/20190101235059/http://www.hofim-forum.co.il/חולות-ניצנים/ אתר חולות ניצנים]
* [http://www.inature.info/wiki/בריכות_ניצנים בריכות ניצנים], באתר "טבע ונופים בישראל"
* [http://www.inature.info/wiki/שמורת_חולות_ניצנים שמורת חולות ניצנים], באתר "טבע ונופים בישראל"
* 
* 
* [https://youtu.be/8a4jldbFIDE "פרויקט 1:18 דק' על..." - חורשת האקליפטוס, חניון הלילה (מיכה אמיתי)]
* [https://youtu.be/HP03mGnXKhQ "פרויקט 1:18 דק' על..." - שלולית החורף, חולות ניצנים (מיכה אמיתי)]
* 
* 

==הערות שוליים==

ניצנים
ניצנים
קטגוריה:ניצנים